Diari Oficial de la Generalitat Valenciana


Sumari del DOGV 10293, del 21-02-2025 (2025/2782)

RESOLUCIÓ de 14 de febrer de 2025, de la Direcció General de Turisme, per la qual s'establixen les actuacions administratives automatitzades que faran ús del segell electrònic de la Conselleria d'Innovació, Indústria, Comerç i Turisme.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10533

Data del DOGV
:   21-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2782

CVE
:   HSAL-J-2528-9177

Data del document
:   14-02-2025

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

La Llei 39/2015, d'1 d'octubre, del procediment administratiu comú de les administracions públiques (d'ara en avant LPACAP), i la Llei 40/2015, d'1 d'octubre, de règim jurídic del sector públic (d'ara en avant LRJSP) consagren tant el dret de les persones a relacionar-se amb les administracions públiques a través de mitjans electrònics, com ara la utilització d'eixos mitjans per les mateixes administracions.

Dins de les disposicions que sobre este tema trobem, quant als mitjans dels quals pot valdre's esta administració, l’LRJSP permet l'ús de segells electrònics basats en certificats electrònics que tinguen els requisits exigits per la legislació de firma electrònica, per a la identificació i l'autenticació de l'exercici de la competència en l'actuació administrativa automatitzada.

L'article 41 de l'esmentada llei definix actuació administrativa automatitzada com qualsevol acte o actuació realitzada íntegrament a través de mitjans electrònics per una Administració pública en el marc d'un procediment administratiu i en la qual no haja intervingut de manera directa un empleat públic. Determinant així que en cas d'actuació administrativa automatitzada haurà d'establir-se prèviament l'òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si és el cas, auditoria del sistema d'informació i del seu codi font. Així mateix, s'indicarà l'òrgan que ha de ser considerat responsable a l'efecte d'impugnació.

En este sentit, l'article 42 de la mateixa llei establix en l'exercici de la competència d'actuació administrativa automatitzada la possibilitat d'usar com a sistema de firma electrònica el segell electrònic d'Administració pública, òrgan, organisme públic o entitat de dret públic, basat en certificat electrònic reconegut o qualificat que tinga els requisits exigits per la legislació de firma electrònica.

Esta normativa estatal s'ha desenrotllat en el Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, que en l'article 15 establix que les administracions públiques podran utilitzar, per a la identificació electrònica i per a garantir l'origen i integritat dels documents electrònics, entre altres, el segell electrònic basat en un certificat electrònic qualificat i que complisca els requisits exigits per la legislació de firma electrònica.

Des d'esta perspectiva, l'article 20 del Reial decret 203/2021 establix la utilització d'estos segells electrònics dins de l'actuació administrativa automatitzada dels procediments que cada administració determine.

En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, conté en el títol VI disposicions sobre la tramitació electrònica, i l'article 79.2 establix que la creació de segells electrònics es realitzarà mitjançant la resolució dels òrgans superiors de la Conselleria o titulars dels organismes públics competents, que es publicarà en la seu electrònica.

Una vegada creat el segell digital, i en virtut de l'article 78 de la mateixa norma, els sistemes o aplicacions informàtiques que hagen de ser utilitzats per a la gestió d'actuacions administratives automatitzades hauran de ser prèviament aprovades mitjançant una resolució de l'òrgan administratiu que tinga atribuïda la competència per a la resolució del procediment, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat dictat segons el que es disposa en l'article 94 del mateix decret, el contingut del qual serà vinculant.

L'acreditació per este mitjà es podrà aplicar a qualsevol actuació administrativa de tràmit, així com als actes resolutoris dels procediments, en aquells supòsits expressament establits per resolució d'esta Conselleria en el procediment o actuació concreta en què es pretenga l'aplicació.

Mitjançant la Resolució de 4 de desembre de 2024, de la Conselleria d'Innovació, Indústria, Comerç i Turisme, es crea el segell electrònic d'actuació administrativa automatitzada com a sistema de firma electrònica per a la identificació i l'autenticació de l'exercici de la seua competència en les actuacions administratives automatitzades generades en l'àmbit funcional d'esta Conselleria.

Amb data 14 de febrer de 2025, s'emet informe preceptiu de la Direcció General de Tecnologies de la Informació i les Telecomunicacions al projecte de resolució d'esta Direcció General per a l'aplicació del segell electrònic a les actuacions administratives automatitzades plantejades.

El Reglament de la Conselleria d'Innovació, Indústria, Comerç i Turisme, aprovat pel Decret 226/2023, de 19 de desembre, del Consell, determina l'àmbit de les competències funcionals de la Direcció General de Turisme, desenrotllat per l'Orde 3/2024, de 16 d'abril, de la Conselleria d'Innovació, Indústria, Comerç i Turisme, en l'article 11 del qual s'establixen les competències funcionals de la Direcció General de Turisme.

Per tot quant antecedix i en virtut del Decret 32/2024, de 21 de novembre, del president  de la Generalitat, pel qual es determina el nombre i la denominació de les conselleries, i les seues atribucions, i el Decret 226/2023, de 19 de desembre, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme,

RESOLC

*Primer. Objecte*

Regular les actuacions administratives automatitzades en matèria de Turisme, a les quals s'aplicarà el segell d'òrgan de la Conselleria d'Innovació, Indústria, Comerç i Turisme, com a sistema de firma electrònica per a la identificació i l'autenticació de l'exercici de la seua competència, definides en l'apartat segon d'esta resolució.

*Segon. Actuacions administratives automatitzades*

El procediment respecte al qual exercix la competència funcional esta Conselleria i que suposa actuacions administratives automatitzades en matèria de Turisme, al qual serà aplicable el segell d'òrgan de la Conselleria, és l'expedició dels diferents certificats i una altra documentació administrativa oficial que ho requerisca, així com la resolució relativa a les següents matèries:

– Actuacions automatitzades relacionades amb el Registre de Turisme.

– Resolucions en procediments de depuració del Registre de Turisme.

– Generació de certificats acreditatius de les dades inscrites en el Registre de Turisme.

– Notificació esmena i requeriment de documentació.

*Tercer. Òrgans competents*

Els servicis territorials de Turisme d'Alacant, Castelló i València seran responsables de la utilització del segell electrònic en les actuacions administratives automatitzades que duguen a terme en l'àmbit de la seua competència, definides en l'apartat segon d'esta resolució.

La Direcció General de Turisme serà responsable de la utilització del segell electrònic en les actuacions administratives automatitzades que duga a terme en l'àmbit de la seua competència, definides en l'apartat segon d'esta resolució.

Serà considerat responsable a l'efecte d'impugnació de les actuacions automatitzades definides en l'apartat segon d'esta resolució i firmades amb este segell electrònic l'òrgan competent segons la legislació aplicable, el director general o el secretari autonòmic.

*Quart. Verificació del certificat*

La verificació del certificat, així com la dels documents generats que incloguen el segell electrònic, podrà realitzar-se a través de l'Agència de Tecnologia i Certificació Electrònica-ACCV, així com pel servici Valide de la plataforma de validació de certificats de l'Administració general de l'Estat, en la següent adreça electrònica:

<https://valide.redsara.es>

*Quint. Eficàcia*

Esta resolució produirà efectes des del dia de la seua firma, amb independència de la seua publicació en el *Diari Oficial de la Generalitat Valenciana*.

Contra esta resolució, que no posa fi a la via administrativa, es pot interposar un recurs d'alçada davant la Secretaria Autonòmica de Turisme, en el termini d'un mes comptat des de l'endemà de la publicació en el *Diari Oficial de la Generalitat Valenciana*, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.

  

València, 14 de febrer de 2025

Israel Martínez Fernández

Director general